紹熙庚戌中秋後三日拜張于湖墓
作者：董道輔
朝代：宋

paragraphs: 曉出白下門，瘦馬踏秋色。
鍾山度蒼翠，慰我遠游客。
暮投清果寺，花草獻幽寂。
長廊靜無人，落日照西壁。
平生張于湖，萬里去一息。
翩然九州外，汗漫跨鯨脊。
乾坤能幾時，安用較顔跖。
文章失津梁，所念斯道厄。
夜闌耿不寐，搔首聽蕭瑟。
懷人感西風，翁仲守孤柏。